30.12.2022
EL
Επίσημη Εφημερίδα της Ευρωπαϊκής Ένωσης
C 498/25
7. αναγνωρίζει ότι, μέσω της συνεργασίας με τους σχετικούς τοπικούς και περιφερειακούς ενδιαφερόμενους φορείς, μεταξύ άλλων με τις επιχειρήσεις, τα πανεπιστήμια και τα ερευνητικά κέντρα, τις οργανώσεις της κοινωνίας των πολιτών και τους πολίτες, οι δήμοι και οι περιφέρειες συμβάλλουν στην αύξηση της ευαισθητοποίησης και της αποδοχής από το κοινό των δράσεων για το κλίμα σε τοπικό, περιφερειακό, εθνικό και παγκόσμιο επίπεδο και καθιστούν δυνατή και προωθούν μια καλή ζωή για όλους εντός των ορίων του πλανήτη· 8.
υπενθυμίζει ότι το θεματολόγιο για το κλίμα ήταν ένα από τα κύρια θέματα που έθιξαν οι ομάδες πολιτών και η ολομέλεια της διάσκεψης για το Μέλλον της Ευρώπης, με αποτέλεσμα να υποβληθούν 49 προτάσεις που συνοδεύονται από λεπτομερή μέτρα.
Οι πολίτες της ΕΕ ζητούν την επιτάχυνση της πράσινης μετάβασης, έμφαση στην εκπαίδευση, καλύτερη επικοινωνία και εξέταση του θέματος της κοινωνικής δικαιοσύνης (1)· 9.
υπενθυμίζει ότι η κλιματική αλλαγή έχει διακριτή διάσταση φύλου, καθώς οι γυναίκες παγκοσμίως πλήττονται περισσότερο από τις επιπτώσεις της κλιματικής αλλαγής· ως εκ τούτου, η συμμετοχή των γυναικών ηγετών στις διαπραγματεύσεις για το κλίμα είναι υψίστης σημασίας για την αποτελεσματική δράση για το κλίμα, και η υποεθνική κλιματική διπλωματία μπορεί να συμβάλει στη γεφύρωση αυτού του χάσματος, καθώς αναλογικά περισσότερες γυναίκες δραστηριοποιούνται στην τοπική πολιτική· 10. τονίζει ότι οι δήμοι φιλοξενούν νέους που βρίσκονται στην πρώτη γραμμή της δράσης για το κλίμα και οι οποίοι σχηματίζουν νέα κινήματα και νέες πρωτοβουλίες, όπως το Κίνημα των Νέων για το Κλίμα, ασκώντας ένα νέο είδος πίεσης προς τις τοπικές, περιφερειακές και κεντρικές κυβερνήσεις.
Μέσω της συνεργασίας τους με οργανώσεις νεολαίας, οι δήμοι παρέχουν στους νέους τα κατάλληλα εργαλεία, πλατφόρμες και καταφύγια για να εκφράζουν τις απόψεις τους μέσω πορειών ή μέσω της συμμετοχής τους στις συνεδριάσεις του δημοτικού συμβουλίου.
Τελικά, οι δήμοι και οι περιφέρειες συμβάλλουν ενεργά στη δημιουργία των ηγετών του αύριο, οι οποίοι είναι έτοιμοι να αντιμετωπίσουν τα τοπικά προβλήματα και να εκπροσωπήσουν την κοινότητά τους· 11.
επισημαίνει ότι η συμμετοχή των τοπικών και των περιφερειακών αρχών στον εντοπισμό των ευκαιριών και των κινδύνων των προβλεπόμενων κλιματικών δραστηριοτήτων για την απασχόληση, το εισόδημα και την οικονομική δραστηριότητα διαφορετικών φύλων, ηλικιακών ομάδων, επαγγελματικών ομάδων και επιχειρηματικών τομέων είναι ιδιαίτερα σημαντική· 12.
θεωρεί ότι, δεδομένης της εγγύτητάς τους με τους πολίτες, οι δήμοι και οι περιφέρειες είναι τα μέσα για την ενδυνάμωση της κοινότητας και την ενίσχυση της αυτοδιάθεσης και της χρηστής διακυβέρνησης: η υποεθνική διπλωματία δημιουργεί άμεση σύνδεση μεταξύ των πολιτών και των παγκόσμιων δρώμενων, υπερβαίνοντας τα δημοκρατικά ελλείμματα της παραδοσιακής πολυμερούς χάραξης πολιτικής όπου οι πολίτες δεν συμμετέχουν στις αποφάσεις που λαμβάνονται· 13. πιστεύει ότι η υποεθνική κλιματική διπλωματία μπορεί να συμβάλει στην αντιμετώπιση συγκεκριμένων προκλήσεων που αντιμετωπίζει η διακρατική διπλωματία, όπως τα συχνά αδιέξοδα και τα χάσματα μεταξύ Βορρά και Νότου· 14. εφιστά την προσοχή στις διεθνείς ενώσεις δήμων και περιφερειών για την προστασία του κλίματος, όπως η Συμμαχία Under2, οι οποίες συμβάλλουν σημαντικά στη διεθνή πολιτική για την κλιματική αλλαγή σε υποεθνικό επίπεδο και, ως εκ τούτου, θα πρέπει να συμμετέχουν περισσότερο στις διαπραγματεύσεις των Ηνωμένων Εθνών· καλεί την Επιτροπή να συμπεριλάβει αυτές τις συμμαχίες στην κλιματική διπλωματία της· 15. επισημαίνει διάφορα επίπεδα στα οποία οι υποεθνικοί φορείς προωθούν το διεθνές και το ενωσιακό θεματολόγιο για το κλίμα: α) υιοθέτηση προοδευτικών πολιτικών για το κλίμα εντός της δικαιοδοσίας τους, με παράλληλη συμμετοχή των τοπικών ενδιαφερόμενων φορέων και εκπροσώπων διαφόρων ομάδων με στόχο την ενίσχυση της υλοποίησής τους· β) συμμετοχή άλλων υποεθνικών φορέων στην οριζόντια διπλωματία ώστε να δεσμευτούν για την επίτευξη φιλόδοξων στόχων για το κλίμα, δημιουργώντας έτσι ευρύτερες και ισχυρότερες κοινότητες κλιματικά φιλόδοξων περιοχών· γ) επηρεασμός των εθνικών πολιτικών για το περιβάλλον και το κλίμα και παροχή ισχυρής φωνής στη συζήτηση για το κλίμα και στις διαπραγματεύσεις μεταξύ κρατών μέσω της κάθετης δημοκρατίας· περιορισμός της δυνητικής ζημίας σε περίπτωση αντίθετων εθνικών πολιτικών·
(1)
Πρόταση 3 / Μέτρο 11: ζητεί την ενίσχυση του ηγετικού ρόλου της ΕΕ και την ανάληψη ισχυρότερου ρόλου και ευθύνης για την προώθηση της φιλόδοξης δράσης για το κλίμα, μια δίκαιη μετάβαση και υποστήριξη για την αντιμετώπιση των απωλειών και ζημιών στο διεθνές πλαίσιο.